FI Euroopan unionin virallinen lehti C 73/25

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 73/15)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”KIEŁBASA BIAŁA PARZONA WIELKOPOLSKA”

EU-nro: PGI-PL-02119-11.2.2016

SAN ( ) SMM ( X )

1. Nimi tai nimet

”Kiełbasa biała parzona wielkopolska”

2. Jäsenvaltio tai kolmas maa

Puola

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Kiełbasa biała parzona wielkopolska” on keskirasvaisesta suolaamattomasta sianlihasta valmistettu makkara, joka on täytetty sian luonnonsuoleen, jaettu pienemmiksi pitkulaisiksi paloiksi ja kypsennetty.

Fysikaaliset ja kemialliset ominaisuudet:

Makkara, jonka ulko- ja leikkauspinta ovat harmaat. Se saattaa sisältää pieniä vaaleanpunaisia lihanpalasia. Meirami on selvästi näkyvää ja voi määrittää ulko- ja leikkauspinnan värin.

Makkarat on jaettu 10–12 cm:n pituisiksi tangoiksi. Kuoren pinta on puhdas ja himmeä ja tuntuu koskettaessa hieman kostealta.

Makkaran muotoon vaikuttaa luonnonsuolen luonnollinen taipuminen. Sen poikkileikkaus on pyöreä.

Makkaroiden halkaisija on enintään 33 mm ja pituus 10–12 cm.

Makkarat eivät saa olla poikkileikkauskohdassa liian tiiviitä juuri ennen syömistä tapahtuvan kuumentamisen jälkeen. Kun makkaraa leikataan, siitä saa vuotaa hieman lihanestettä.

Aistinvaraiset ominaisuudet:

Keitetyn sianlihan maku on hallitseva, meiramin maku on voimakas ja valkosipulin sekä pippurin aromi on mieto. Suolan maku tuntuu selvästi.

Aromi on suolaamattomalle, keitetylle sianmakkaralle luonteenomainen.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Kiełbasa biała parzona wielkopolska” -makkaran valmistukseen käytetään sian puoliruhosta saatavaa sianlihaa, jonka lihaprosentti on 55. ”Kiełbasa biała parzona wielkopolskan” valmistukseen käytettävän lihan on täytettävä myös seuraavat erityisehdot ja suositukset:

— Lihan on oltava peräisin sioista, jotka on teurastettu enintään kolme päivää ennen makkaranvalmistusta sen vaatimuksen mukaisesti, että makkaranvalmistukseen käytettävä liha on leikattava ruhosta 48–72 tuntia teurastuksen jälkeen.

— Raakalihaa, joka on peräisin sioista, joilla on teurastusajankohtana eläinlääkärin vahvistamia selviä myopatian oireita (kuten PSE, fysiologisten toimintojen tai tapaturmien selviä seurauksia), ei saa käyttää.

— Siitosemakkojen ja -karjujen lihaa ei saa käyttää.

— Lihaa ei saa säilöä muutoin kuin jäähdyttämällä. Jäähdyttämisellä tarkoitetaan sitä, että raaka liha säilytetään lastauksen ja kuljetuksen aikana -1 °C – +7 °C:een lämpötilassa.

— Lihaa ei saa pakastaa.

”Kiełbasa biała parzona wielkopolska” -makkara on valmistettava melko hienoksi jauhetusta sianlihasta ja sidosaineesta, joka valmistetaan kinkusta tai lavasta leikatusta vähärasvaisesta, jänteisestä sianlihasta. Lihankorvikkeita ja vettä sitovia aineita (kuten albuminoideja tai maku- tai aromiaineita) ei saa käyttää.

Luuttoman sianlihan luokitus:

Suolaamaton sianliha, ei pintarasvaa, verisuonia tai rauhasia. Rasva on valkoista, vaaleanpunervaa tai kermanvaaleaa.

Luokka I

— Vähärasvaista lihaa, ei sidekudosta, ei rasvaa tai vain ohuita rasvajuovia, ei lihasten välistä rasvaa, voi olla enintään 2 mm:n rasvajuovia, ei lihaksensisäistä rasvaa, voi olla hieman marmoroitunutta.

— Ei saa sisältää jänteitä (paksumpaa sidekudosta).

— Haalean tai heleän punervaa lihaa, ei valkoisia (”kalanlihaa”) eikä tummanpunaisia paloja.

— Analysoitu kokonaisrasvapitoisuus enintään 18 prosenttia.

Luokka II

— Jonkin verran rasvaista lihaa, voi sisältää pieniä määriä sidoskudosta, voi sisältää lihasten välistä rasvaa enintään 8 mm:n kerroksina.

— Lihaksensisäisen rasvan (marmorointi) määrää ei ole rajoitettu.

— Voi sisältää jänteitä (paksumpaa sidekudosta) hyvin pieniä määriä.

— Vaaleanpunaisesta punaiseen lihaan.

— Analysoitu kokonaisrasvapitoisuus enintään 35 prosenttia.

Luokka III

— Lihaa, joka sisältää paljon rasvatonta sidekudosta, jänteistä.

— Lihasten välinen rasva ei ole toivottavaa.

— Marmorointi ei ole toivottavaa.

— Pinkistä punaiseen lihaan.

— Analysoitu kokonaisrasvapitoisuus enintään 23 prosenttia.

”Kiełbasa biała parzona wielkopolska” -makkaran valmistukseen käytetään seuraavia sian ruhon osia: luokan I sianlihaa 70 prosenttia, luokan II sianlihaa 20 prosenttia ja luokan III sianlihaa 10 prosenttia tuotteen kokonaispainosta.

Ainoat mausteet ovat haihdutussuola, vastajauhettu mustapippuri, raastettu tuore valkosipuli ja pilkottu meirami. Hallitseva ominaisuus on meiramipitoisuus, jonka on oltava vähintään 0,3 kg 100 kg:ssa tuotetta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella:

— raaka-aineen esikäsittely

— lihan jauhaminen

— makkaramassan sekoittaminen ja esivalmistelu

— massan täyttäminen suoleen ja jakaminen tangoiksi sitomalla

— asettuminen

— kypsentäminen

— jäähdyttäminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Kiełbasa biała parzona wielkopolska” -makkara saatetaan markkinoille perinteisellä tavalla (irtomyynti) tai suojakaasupakkauksessa (MAP).

3.6 Tuotteen, johon rekisteröity nimi viittaa, merkitsemistä koskevat erityiset säännöt

1. Perusetiketti (makkaran ympärillä oleva vyöte). Kun makkaroita myydään perinteisellä tavalla (irtomyynnissä), ne voivat olla esillä pakkaamattomina. Joka kolmannessa makkaraparissa on kuitenkin oltava yksi niiden ympäri kietaistu etiketti, ja ne on sitten siirrettävä vähittäismyyntipakkaukseen (paperipussiin, PA/PE-pussiin), jossa on näkyvissä vähintään kolme osaa (suojatun maantieteellisen merkinnän symboli, tuottajan nimi ja tuotteen nimi ”kiełbasa biała parzona wielkopolska”). Vain tuottajat ja niiden myymälät tai myyntipisteet voivat myydä makkaroita perinteisellä tavalla.

2. Kalvopakkauksen etiketti (tarra). ”Kiełbasa biała parzona wielkopolska” -makkaraa saatetaan markkinoille myös suojakaasutyhjiöpakkauksessa. Silloin ei ole tarpeen käyttää yksittäisiä etikettejä, joissa on kaikki tiedot: makkarat on pakattava kuuden erissä kalvoon (kolme makkaraparia) niin, että yhteen kiinnitetään erityisesti tätä varten tarkoitettu ympärikietaistu etiketti. Makkarat on pakattava sellaiseen määrään suojakaasua, joka suojaa niitä vahingoittumiselta. Kaikkia yksittäisten tuottajien pakkauskoneita voidaan käyttää. Etiketti, jossa on kolme osaa (suojatun maantieteellisen merkinnän symboli, tuottajan nimi ja tuotteen nimi ”kiełbasa biała parzona wielkopolska”) on kiinnitettävä (liimattava) pakkauksen pintaan selvästi näkyville. Kuviollisia ja temaattisia etikettejä voidaan käyttää. Kuviollisista ja temaattisista etiketeistä on ilmoitettava ”kiełbasa biała parzona wielkopolska” -makkaran tuotantoa valvovalle Ison-Puolan teurastajakillan lautakunnalle ennen niiden käyttöä.

4. Maantieteellisen alueen tarkka rajaus

Maantieteellinen tuotantoalue kattaa seuraavat:

1) Ison-Puolan voivodikunnan hallintoalue

2) Seuraavat Lubuszin voivodikunnan hallintopiirit: — Gorzów — Krosno — Międzyrzecz — Słubice — Strzelecko-Drezdenko — Świebodzin — Wschowa — Zielona Góra

3) Seuraavat Kujavia-Pommerin voivodikunnan hallintopiirit: — Mogilno — Żnin

5. Yhteys maantieteelliseen alueeseen

”Kiełbasa biała parzona wielkopolska” -makkaran erityisluonne perustuu tuotteen laatuominaisuuksiin ja maineeseen.

Iso-Puola on aina ollut kuuluisa siankasvatuksestaan ja suurista sianlihantuottajistaan. Siksi siellä on valmistettu sianlihatuotteita moniin erityistilanteisiin, kuten häihin, ristiäisiin, ensimmäiseen messuun, syntypäiväpäiville ja sadonkorjuujuhlille, ja ”kiełbasa biała parzona wielkopolska” on ollut niissä erityinen herkku. Makkara on ollut suosittua myös siksi, että sen valmistaminen ei vie paljoa aikaa ja se on tuoretta.

Tuoreen ja keitetyn valkoisen makkaran (”kiełbasa biała”) valmistussäännöt suurissa lihanjalostustehtaissa dokumentoitiin 1950-luvulla saatujen suullisten tietojen ja kerättyjen tallenteiden perusteella. ”Kiełbasa biała parzona wielkopolskan” erityisluonne ja ainutkertaisuus yksilöitiin ensimmäisen kerran 1990-luvulla, koska silloin järjestettiin pääsiäistä edeltävänä aikana kilpailuja, joissa tämän makkaran ominaisuudet määriteltiin selvästi. Kilpailuja järjestivät käsityökamari, teurastajakilta ja tutkijat, jotka edustivat silloista Poznańin maatalousakatemiaa ja alan instituuttia. Kilpailuun osallistui aina suuri määrä ”kiełbasa biała parzona wielkopolskan” tuottajia. Kilpailun järjestäjät myönsivät joka vuosi sertifikaatteja valmistajille, joiden ”kiełbasa biała parzona wielkopolska” täytti kuluttajien odotukset ja oli valmistettu sianlihatuotteiden tuntijoiden odotusten mukaisesti.

Keitettyjä makkaroita on valmistettu Saksassa, Puolassa, Tšekissä ja Slovakiassa ainakin 1800-luvulta asti. Valmistusohjeita oli erilaisia, ja niitä löytyy edelleen kansallisista keittokirjoista. Näissä makkaroissa käytettiin sianlihan lisäksi varsinkin naudan- ja vasikanlihaa (Saksassa, Tšekissä ja Slovakiassa) ja lampaanlihaa. Niissä käytettiin myös erilaisia mausteita, kun paprikaa, sipulia ja paikallisia yrttejä. Puolassa käytetyt reseptit vaihtelivat myös sen mukaan, oliko saatavilla naudan-, vasikan- tai lampaanlihaa. Suolattua lihaa käytettiin usein säilyvyyden vuoksi. Isossa-Puolassa on säilynyt sääntö, jonka mukaan makkaraa voidaan tehdä vain sianlihasta. Lisäksi makkara on ainutlaatuista siksi, että se valmistetaan tuoreesta lihasta, joka on jäähdytetty mutta ei suolattu. Ainoat käytetyt mausteet ovat suola, pippuri, valkosipuli ja meirami, jonka maku on hallitseva. Toinen tälle sianlihatuotteelle ominainen piirre on voimakkaan harmaa väri. Heti keittämisen jälkeen sen väri on valkeahkoa, mistä johtuu nimi ”kiełbasa biała parzona wielkopolska”. Pienen maustevalikoiman vuoksi makuprofiilissa korostuu voimakkaasti kaikkialla Isossa-Puolassa kasvava meirami. ”Kiełbasa biała parzona wielkopolskan” erityisominaisuudet, jotka erottavat sen muista keitetyistä valkoisista makkaroista, johtuvat siitä, että lihateollisuuden keskusjärjestön vuonna 1964 julkaiseman valkoisen makkaran reseptin mukaan meirami voidaan jättää pois, jos kyseisen alueen asiakkaat niin toivovat. Isossa-Puolassa valkoista makkaraa on valmistettu aina lisäämällä siihen meiramia, joka on tämän tuotteen erikoislaatuinen piirre ja koristaa sen kytköstä alueeseen. Vaikka termi ”kiełbasa biała” tunnetaan ja sitä käytetään kaikkialla Puolassa, Isossa-Puolassa se merkitsee erilaista, nimenomaan tietyntyyppistä makkaraa.

”Kiełbasa biała parzona wielkopolskan” -makkaran merkitys näkyy siinä, että poikkeustilan aikana, jolloin lihaa säännösteltiin, teurastajille annettiin lisälihakiintiö makkaran valmistusta varten.

”Kiełbasa biała parzona wielkopolska” -makkara tuli niin suosituksi, että teurastajat alkoivat valmistaa sitä myös juhlakausien ulkopuolella. Siitä tuli osa jokapäiväistä sianlihamyymälöiden tuotevalikoimaa Isossa-Puolassa. Sen saatavuus ympäri vuoden kaupoissa on johtanut siihen, että sitä käytetään ruoanlaitossa monin eri tavoin. ”Kiełbasa biała parzona wielkopolskaa” tarjotaan nyt myös sianihrassa sipulien ja hienoksi pilkottujen happamien omenien kanssa paistettuna. Kun makkarat valmistetaan näin, ne syödään perunoiden ja hapankaalin kanssa. ”Kiełbasa biała parzona wielkopolska” on muodostunut myös vakiintuneeksi osaksi kaikkia ulkona järjestettäviä yleisötilaisuuksia ja festivaaleja, joissa se tarjotaan juuston tai sipulien ja sienien kanssa. Sitä voidaan myös tarjota grillattuna säilykekurkun, piparjuuren tai sinapin kanssa. Kaikkialla Isossa-Puolassa ”kiełbasa biała parzona wielkopolskaa” tarjotaan perinteisessä keitossa, jonka nimi on ”żurek”.

Uusi sukupolvi soveltaa ”kiełbasa biała parzona wielkopolska” -perinnettä ja arvostaa makkaran makua mutta etsii myös uusia tapoja käyttää sitä ruoanlaitossa. Siksi eri lehdissä on tähän makkaraan liittyviä reseptejä ja vinkkejä. Se osoittaa, että ”kiełbasa biała parzona wielkopolska” on alueen asukkaille tärkeä, ja sen maine on säilynyt.

Alueellisena erikoisuutena ”Kiełbasa biała parzona wielkopolska” -makkara on saanut nopeasti huomiota ja vakiinnuttanut paikkansa erilaisilla messuilla ja festivaaleilla. ”Kiełbasa biała parzona wielkopolskan” mainetta todistaa se tosiasia, että sitä on ollut tarjolla perinteisillä St John’s -markkinoilla (keskikesällä) Poznańissa 40 vuoden ajan. ”Kiełbasa biała parzona wielkopolska” on nyt myös suosittu erikoisuus, minkä osoittaa se, että sitä myydään kaupoissa kaikkina päivinä ja käytetään kaikkina ajankohtina.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-25-listopada-2015-roku

(1) EUVL L 343, 14.12.2012, s. 1.